Spoločný návrh NARIADENIE RADY ktorým sa mení a dopĺňa nariadenie (EÚ) č. 204/2011 o reštriktívnych opatreniach s ohľadom na situáciu v Líbyi /* KOM/2011/0940 v konečnom znení - 2011/0467 (NLE) */





DÔVODOVÁ SPRÁVA (1) Dňa 2. marca 2011 Rada prijala nariadenie (EÚ) č. 204/2011 o reštriktívnych opatreniach s ohľadom na situáciu v Líbyi s cieľom uplatniť rezolúciu Bezpečnostnej rady OSN č. 1970 (2011). V súlade s rezolúciou Bezpečnostnej rady OSN č. 1973 (2011) zo 17. marca 2011 boli aktíva Líbyjskej centrálnej banky (Central Bank of Libya) a Líbyjskej arabskej zahraničnej banky (Libyan Arab Foreign Bank) zmrazené podľa nariadenia (EÚ) č. 233/2011. (2) Dňa 15. septembra 2011 Bezpečnostná rada OSN prijala rezolúciu č. 2009 (2011) na podporu obnovy Líbye po nedávnom konflikte a začala rušiť niektoré zo sankcií uložených na základe rezolúcie BR OSN č. 1970 a následných rezolúcií. Rezolúcia BR OSN č. 2009 ustanovuje transparentné a zodpovedné uvoľnenie niektorých zmrazených finančných zdrojov s cieľom obnoviť hospodársku činnosť. (3) Dňa 16. decembra 2011 sa Bezpečnostná rada OSN rozhodla zrušiť reštriktívne opatrenia voči Líbyjskej centrálnej banke a Líbyjskej arabskej zahraničnej banke, ktoré uložila rezolúciou č. 1973 (2011) zo 17. marca 2011. Rada pripravuje rozhodnutie SZBP s cieľom podporiť toho rozhodnutie OSN. (4) Tieto opatrenia patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (5) Vysoká predstaviteľka pre zahraničné veci a bezpečnostnú politiku a Európska komisia preto navrhujú zrušiť príslušné reštriktívne opatrenia stanovené v nariadení Rady (EÚ) č. 204/2011 o reštriktívnych opatreniach s ohľadom na situáciu v Líbyi. 2011/0467 (NLE) Spoločný návrh NARIADENIE RADY ktorým sa mení a dopĺňa nariadenie (EÚ) č. 204/2011 o reštriktívnych opatreniach s ohľadom na situáciu v Líbyi RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/…/SZBP z … 2011, ktorým sa mení a dopĺňa rozhodnutie Rady 2011/137/SZBP o reštriktívnych opatreniach s ohľadom na situáciu v Líbyi[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Dňa 2. marca 2011 Rada prijala na základe rozhodnutia Rady 2011/137/SZBP nariadenie (EÚ) č. 204/2011 o reštriktívnych opatreniach s ohľadom na situáciu v Líbyi[2]. Nariadením (EÚ) č. 204/2011 sa ustanovilo najmä zmrazenie finančných prostriedkov a hospodárskych zdrojov Líbyjskej centrálnej banky (Central Bank of Libya) a Líbyjskej arabskej zahraničnej banky (Libyan Arab Foreign Bank). (2) S ohľadom na rezolúciu Bezpečnostnej rady OSN č. 2009 (2011) a v nadväznosti na rozhodnutie 2011/625/SZBP sa v nariadení (EÚ) č. 965/2011 stanovuje najmä úprava zmrazenia aktív niektorých líbyjských subjektov s cieľom podporiť oživenie hospodárstva Líbye. (3) Rozhodnutím zo 16. decembra 2011 Bezpečnostná rada OSN rozhodla, že opatrenia voči Líbyjskej centrálnej banke a Líbyjskej arabskej zahraničnej banke by sa mali ukončiť. V súlade s rozhodnutím 2011/…/SZBP by sa príslušné ustanovenie nariadenia (EÚ) č. 204/2011 preto malo zmeniť a doplniť. (4) Tieto opatrenia patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (5) S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť okamžite, PRIJALA TOTO NARIADENIE: Článok 1 Nariadenie (EÚ) č. 204/2011 sa mení a dopĺňa takto: V článku 5 sa odsek 4 nahrádza takto: „4. Všetky finančné prostriedky a hospodárske zdroje, ktoré k 16. septembru 2011 vlastnia, majú v držbe alebo kontrolujú tieto subjekty: (a) Líbyjský investičný úrad (Libyan Investment Authority) a (b) Líbyjské africké investičné portfólio (Libyan Africa Investment Portfolio) a ktoré sa k tomuto dňu nachádzajú mimo Líbye, zostávajú zmrazené.“ Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L …, … 2011, s. …. [2] Ú. v. EÚ L 58, 3.3.2011, s. 1.